Ejen Ali

Ejen Ali merupakan sebuah siri animasi Malaysia yang diterbitkan oleh Primeworks Studios bersama WAU Animation dan ditayangkan secara perdana di TV3 mulai 8 April 2016. Kisahnya mengenai seorang murid Darjah Enam bernama Ali yang menjadi seorang ahli perisikan untuk sebuah pertubuhan rahsia secara terpaksa kerana tidak sengaja melibatkan diri dengan misi pertubuhan tersebut menentang musuh.

Siri ini diterbitkan dalam format HDTV. Ejen Ali merupakan siri animasi pertama yang dijadikan harta intelek Media Prima Berhad (MPB). Ejen Ali ditayangkan di China juga menerusi Tencent Video dan Amazon Prime di seluruh dunia.

Selain di TV3, siri ini juga ditayangkan di saluran Media Prima yang lain iaitu TV9 dan NTV7

Ringkasan
Ejen Ali mengisahkan seorang murid sekolah rendah yang tanpa sengaja melibatkan dirinya dalam dunia perisikan. Semuanya bermula apabila Dos seorang ejen jahat yang cuba mencuri sebuah alat berteknologi tinggi yang mampu mengubah dunia iaitu I.R.I.S (Infinity Retinal Intelligence System) yang dicuri daripada pusat latihan M.A.T.A (Meta Advance Tactical Agency). Ketika Dos cuba menyerahkan alat itu kepada rakannya, tanpa dirancang Ali telah mendapatkan bungkusan berisi I.R.I.S. Dos dan Trez cuba mendapatkannya semula tetapi dalam insiden itu, Ali telah mengaktifkan sistem I.R.I.S sehingga hanya dirinya sahaja yang mampu menggunakan alat tersebut. Oleh sebab itu, Ali terpaksa menjadi ejen baharu M.A.T.A dan menyelamatkan Bandar Cyberaya daripada sebarang ancaman bahaya. Malah menerusi tugasan baharunya itu nanti, Ali bakal menemui potensi dirinya yang sebenar.

Penerbitan
Idea menghasilkan siri animasi ini datang kepada Usamah Zaid Yasin, pengarah dan penulis skrip, selepas menubuhkan WAU Animation pada 2013. Untuk jalan cerita, beliau dan pasukan beliau menonton filem, siri animasi dan membaca novel tentang perisikan. Penghasilan Ejen Ali mengambil masa dua tahun sebelum kerja-kerja produksi bermula pada Julai 2015.  Berkaitan nama yang dipilih dalam siri ini, Usamah berkata bahawa Ali merupakan nama yang ringkas dan banyak digunakan dalam buku teks.  Mereka pening pada mulanya untuk memilih nama yang ringkas dan akhirnya Ali telah dipilih.

Pada mulanya, WAU Animation bercadang untuk menjadikan Ejen Ali sebagai projek filem, tetapi disebabkan oleh kesukaran mendapatkan pelaburan dan selepas berbincang dengan pelbagai pihak dan beberapa maklum balas, mereka merasakan bahawa ia satu kerugian jika mereka hanya menjadikan ia sebagai satu filem sahaja kerana konsepnya amat luas. Mereka merancang untuk mengembangkan siri ini sekurang-kurangnya sehingga 5 musim, kemudian filem pula bakal menyusul.

Buat masa sekarang, musim ketiga Ejen Ali telah bersiaran pada 25 Jun 2022 dengan tayangan perdana di laman penstriman Disney+ Hotstar. 

Ejen Ali musim ketiga terbahagi kepada dua bahagian, iaitu episod 1 hingga  7 pada 25 Jun hingga 6 Ogos 2022, manakala episod 8 hingga 13 mulai 24 Disember 2022 hingga 28 Januari 2023.

Episod

Filem
Ejen Ali semakin cergas dengan misinya di M.A.T.A. Tetapi, konflik timbul apabila Ali tahu bukan lagi dia seorang sahaja yang mampu menguasai I.R.I.S. Kini M.A.T.A. telah menaiktarafkan I.R.I.S. kepada I.R.I.S. NEO yang akan dijadikan peranti asas bagi semua ejen. Ini membuatkan Ali persoalkan kebergunaannya dalam agensi M.A.T.A. Ketika ini, seorang individu bernama Niki mendekati Ali dan mendakwa dia tahu sebab kehilangan ibunya. Sekarang, Ejen Ali perlu lakukan misi aksi dan merungkai misteri ini yang mengancam bandar Cyberaya, serta mempertaruhkan kesetiaan kepada M.A.T.A. sebelum terlewat.

Ejen Ali: The Movie mendapat kejayaan komersial apabila filem ini mendapat kutipan sebanyak RM30.05 juta di Malaysia sahaja sekaligus memenangi anugerah filem box-office pada Festival Filem Malaysia ke-31. Filem ini juga membawa pulang satu lagi anugerah pada malam tersebut dan dicalonkan sebanyak 11 anugerah.

Watak

Pelakon suara utama 

 Ida Rahayu Yusoff sebagai Ali Ghazali, pelajar berusia 12 tahun, bersekolah di SRT Cyberaya (1) di kelas 6 Avicenna dan ahli teras TEKNO
 Ida juga membawakan watak Comot, kucing belaan Ali dan ahli teras INVISO
 Noorhayati Maslini sebagai Alicia Kheng, kawan rapat Ali, seorang pengawas, pelajar yang bersekolah di SRT Cyberaya (1) di kelas 6 Avicenna dan ahli teras NEURO
 Shafiq Isa sebagai Bakar, bapa saudara Ali yang juga merupakan mentor teras KOMBAT di M.A.T.A.
 Azman Zulkiply sebagai General Rama, anggota teras NEURO, orang atasan kepada Ali, Alicia, Bakar dan Comot serta bapa angkat kepada Alicia
 Azman juga membawakan watak Viktor, kawan rapat kepada Ali

Rujukan

Pautan luar
Laman Facebook rasmi Ejen Ali
Laman YouTube rasmi Ejen Ali

Ejen Ali
Siri televisyen animasi Malaysia
Rancangan TV3
Rancangan terbitan Primeworks Studios